**INDOKOLÁS**

**az épületek és a közterületek fellobogózásáról, ünnepi feldíszítéséről, valamint a koszorúzás rendjéről szóló 18/1991. (X.3.) önkormányzati rendelet módosításáról szóló önkormányzati rendelethez**

A Közgyűlés 1991-ben alkotta meg az épületek és a közterületek fellobogózásáról, ünnepi feldíszítéséről, valamint a koszorúzás rendjéről szóló 18/1991. (X.3.) önkormányzati rendeletét (a továbbiakban: Rendelet), amely szabályozza Szombathelyen a nemzeti vagy állami, valamint a városi ünnepnapokon a közterületek fellobogózására, ünnepi feldíszítésére, az ünnepi zászló felvonására és a koszorúzásra vonatkozó szabályokat. A Rendelet 4. § (2) bekezdése a négy kiemelt ünnepre – március 15., Hősök napja (május utolsó vasárnapja), augusztus 20., október 23. – vonatkozóan előírja, hogy az ünnepi zászlót a Március 15. téren lévő országzászló-árbocra katonai tiszteletadás mellett kell felvonni.

Szombathely városában a zászlófelvonáshoz a Magyar Honvédség a kért katonai közreműködést évtizedek óta folyamatosan biztosította, az elmúlt két évben azonban a katonai közreműködés biztosítására vonatkozó önkormányzati kérelmet a Honvédelmi Minisztérium sajnos egy alkalommal sem teljesítette, ideértve a rendelet által előírt ünnepeken való közreműködéseket is. Mindezek alapján megállapítható, hogy az Önkormányzat a fenti rendeleti előírásnak – önhibáján kívül – nem tud eleget tenni, így szükségessé vált a szabály kiegészítése, hogy lehetőség szerint katonai tiszteletadás mellett történjen az ünnepi zászló felvonása.

Tekintettel arra, hogy a Rendelet még a korábbi jogalkotási és jogszabályszerkesztési szabályok szerint készült, a fenti előírás módosítása mellett szükségessé vált néhány jogalkotási és jogszabályszerkesztési módosítás (a bevezető rendelkezés, felsorolásra vonatkozó szerkesztési szabályok) is.

**1. §**

A Rendelet bevezető részében szükséges a felhatalmazást adó jogszabály, valamint az eredeti jogalkotói hatáskör megjelölése.

**2. §**

A Rendelet 2. §-ában a pontok ún. francia bekezdésekkel kerültek megjelölése, így szükséges a pontoknak a jogszabályszerkesztésről szóló 61/2009. (XII.14.) IRM rendelet (Jszr.) szerinti, betűkkel és „)” jellel történő megjelölése.

**3. §**

A Rendelet 4. §-át megelőző alcím címében az állam hivatalos megnevezésének módosítása szükséges.

**4. §**

A Rendelet 8. § (1) bekezdésében az alpontok ún. francia bekezdésekkel kerültek megjelölése, így szükséges az alpontoknak a Jszr. szerinti megjelölése.

**5. §**

A katonai tiszteletadásra vonatkozó előírás kiegészítése szükséges azzal, hogy ünnepélyes keretek között és lehetőség szerint katonai tiszteletadás mellett történjen a zászlófelvonás.

Továbbá a Rendelet még a „megyei” kifejezést használja, így szükségessé vált a 2023. január 1. napja óta hatályos „vármegyei” kifejezésre történő áttérés.

**6. §**

A rendelet hatályba lépését tartalmazza, amely a kihirdetést követő nap, összhangban a jogalkotásról szóló 2010. évi CXXX. törvény 2. § (3) bekezdésével, mert nem szükséges hosszabb idő a jogszabály alkalmazására való felkészülésre.